नीलमत पुराणै-च नाग कबीले दा जिकर साफ टकोदा मिलदा ऐ। इंदा राजा नील हा ते इसदी राजधानी वैरीनाग ही जिस्सी उस जुगै-च नीलनाग गलाचदा हा। नीलमत पुराणै दै अनसार इस कबीले दा राज होरनी कबीलै ’र बी हा। एह् लोक लम्म-सलम्मे, नीले, नैन नक्ख, निग्गर जिंदू दे मासखोर हे। मच्छिएं दे खलिंदे हे इस्सै करी अज्ज बी कश्मीरी-च एह् बुआख चलदी जे चश्में दियां मच्छियां दिक्खना ते ल्हाल ऐ बो उनेंगी खाना र्‌हाम ऐं’, खबरै इसदा कारण एह् होंदा होग जे नाग कबीले अपनी मनपरसेंद खराका हां इंय्यां गै होरनी गी निआरे (दूर) रखदे होङङन। नीलमत पुराणै च चन्द्रदेव ब्राह्मणे दी कथा-च नागें दी क्हूमत ते रैह्‌नी-बैह्‌नी ते होरनी राह्-रीतें दा जिकर बड़ै बस्तारै नै होंदा ऐ। एह् नाग असकर (मते हारे) दक्खनी कश्मीरा-च बसदे हे। ते उत्तरी कश्मीरा-च पिशाच कबीले सियाले दे छे म्हीने कटदे हे। इंदै नै इंदी ठोरो-ठोर ठनी दी गै रौंह्‌दी ही। भिरी चन्द्रदेव दी सियानपै करी दौन्नी-च सुलह् होई जंदी। इस सुलह् दी नशानी अज्जै तोड़ी इनैं दौ त्याहरै-च मजूद ऐ जेह्‌के कश्मीरी पन्त मनांदे न ते जिनेंगी “खीरच मावस” (खिचड़ी मस्सेआ) ते गाड वतः (खासकरी मच्छी ते भत्त) दे त्याह्‌रै नै चिरता करचदा ऐ। इत्थै नाग आगुएं (सरदारें) दे नां देना रुच भरोचा होग जिंदा जिकर नीलमत पुराणै-च कित्ता दा ऐ :-